**ПРОТОКОЛ**

от

проведено заседание на

Областен съвет по животновъдство гр. Габрово

Днес, 09.12.2021 г. от 14.00 ч. в гр. Габрово, ул. „Брянска“ № 30 в заседателната зала на Търговско-промишлена палата се проведе заседание на Областен съвет по животновъдство /ОСЖ/ при строго спазване на въведените противоепидемични мерки от министъра на здравеопазването и в изпълнение на заповед на собственика на залата.

Съгласно чл. 15, ал. 4 от Правилника за организацията и дейността на съвета по животновъдство *(Обн. ДВ. Бр.60 от 20 юли 2021г.)* за заседанието бяха поканени представители на Областна дирекция по безопасност на храните – Габрово /ОДБХ/, Областна дирекция на Държавен фонд „Земеделие“ – Габрово /ОД на ДФЗ/ и на Национална служба за съвети в земеделието – Териториален областен офис – Габрово /НССЗ – ТОО/.

Заседанието протече по предварително обявения дневен ред:

1. Представяне и разясняване на новия Правилник за организацията и дейността на съвета по животновъдство;

2. Приемане на членове и избор на ръководство;

3. Разискване на въпроси относно споразуменията за създаване на масиви за ползване на пасища, мери и ливади през 2022 година;

4. Информация за предстоящ търг /първа тръжна сесия/ с тайно наддаване за отдаване под наем за една стопанска година на останалите свободни земеделски земи с НТП “пасища, мери и ливади“ от ДПФ в област Габрово за стопанската 2021-2022г. на собственици на пасищни селскостопански животни;

5. Разни.

На заседанието присъстваха:

1. Николай Кръстев – представител на „ЕЛВИ“ ООД и председател на Областен консултативен съвет по животновъдство – мандат 2015-2021 г.;

2. Иван Назъров – главен експерт в главна дирекция „Аграрно развитие“ в ОДЗ – Габрово, определен със Заповед № РД-04-107 / 19.11.2021 г. на директора на ОДЗ – Габрово за секретар на Областен съвет по животновъдство – Габрово;

3. Преслава Демирева – главен директор на главена дирекция „Аграрно развитие“ в ОДЗ – Габрово;

4. д-р Васил Петров – началник отдел „Здравеопазване на животните“ в ОДБХ;

5. Елена Тумбалова – главен експерт в ОД на ДФЗ – Габрово;

6. Даниел Денчев – главен експерт в НССЗ-ТОО – Габрово.

Присъстваха 12 /дванадесет/ земеделски стопани, отглеждащи животни на територията на област Габрово, съгласно присъствен лист от заседанието.

Заседанието беше открито от Иван Назъров, който разясни че, съгласно чл. 7, ал. 3 от Правилника за организацията и дейността на съвета по животновъдство, е определен със заповед от директора на ОДЗ - Габрово за секретар на съвета и за водещ на протокола. Той запозна присъстващите с обявения дневен ред. Нямаше предложения за промени и допълнения към него и заседанието продължи по така обявеният дневен ред.

**По първа точка** от дневния ред - Представяне и разясняване на новият Правилник за организацията и дейността на съвета по животновъдство /ДВ бр.60 от 20 юли 2021 г/.

Секретарят на ОСЖ представи структурата на Съвета по животновъдство на национално ниво.

Присъстващите бяха информирани, че членове на областния съвет са всички животновъди, извършващи дейност на територията на съответната област, които са подали до секретаря писмено заявление за членство. Председател и заместник-председател се избират от членовете на съответния ОСЖ с мандат от две години.

**По втора точка** от дневния ред - Приемане на членове и избор на ръководство.

Секретарят на ОСЖ преброи присъстващи 12 животновъди, които са подали писмени заявления за членство. Той прикани да се пристъпи към избор на председател.

Николай Кръстев – представител на „ЕЛВИ“ ООД и председател на Областен консултативен съвет по животновъдство мандат 2015-2021 г. направи своя отвод, поради многото ангажименти и липса на време по организацията и работата на съвета. Той предложи за председател Петър Петров – представител на „Боженски чифлик“ ЕООД.

Пристъпи се към гласуване. С 12 гласа „ЗА“, 0 – „Против“ и 0 – „Въздържали се“ за председател на ОСЖ – Габрово беше избран **ПЕТЪР ПЕТРОВ.**

Направени бяха две предложения за заместник-председател.

Николай Кръстев предложи за заместник-председател Ирена Христова, а Пламен Цвятков предложи Петко Гутев.

Петко Гутев направи своя отвод за избор на заместник – председател.

С 11 гласа „ЗА“, 0 – „Против“ и 1 – „Въздържал се“ за заместник-председател беше избрана **ИРЕНА ХРИСТОВА**.

**По трета точка** от дневния ред - Разискване на въпроси относно споразуменията за създаване на масиви за ползване на пасища, мери и ливади през 2022 година.

Николай Кръстев взе думата и коментира реда и начина за създаване на масиви за ползване на пасища, мери и ливади /ПМЛ/ съгласно разпоредбите по чл.37ж и въведените условия в чл. 37и, ал.4 от Закона за собствеността и ползването на земеделските земи /ЗСПЗЗ/ за разпределението на ПМЛ.

Членовете решиха да се съберат през следващите седмици и да се опитат за следващото заседание на съвета да подготвят мотивирано предложение за промяна в чл. 37ж и 37и от ЗСПЗЗ.

**По четвърта точка** от дневния ред - Информация за предстоящ търг /първа тръжна сесия/ с тайно наддаване за отдаване под наем за една стопанска година на останалите свободни земеделски земи с НТП “пасища, мери и ливади“ от ДПФ в област Габрово за стопанската 2021-2022 г. на собственици на пасищни селскостопански животни, регистрирани в Интегрираната информационна система на БАБХ.

Преслава Демирева - главен директор на ГДАР в ОДЗ представи подробна информация относно предстоящият търг и условията за участие.

**По пета точка** от дневния ред - Разни.

Д-р Васил Петров - началник отдел „Здравеопазване на животните“ при ОДБХ Габрово направи разяснения за стартиране на новите модулни разширения към Интегрираната информационна система /ИИС/ на БАБХ - ВетИС и това което предстои. Членовете споделиха, че са получили по е-мейл от ОДЗ Габрово документи като: Инструкция за предоставяне на достъп, Ръководство за работа с ИИС на БАБХ на стопанин на животновъден обект и Информация за директен достъп до документите, свързани със задължения на собствениците/ползвателите на животновъдни обекти, както крайният срок, до който стопаните могат да подават предложения до БАБХ. Тези документи бяха разгледани от д-р Васил Петров, който акцентира каква е целта на Заявката за предоставяне на достъп до ИИС ВетИС на собственици или ползватели на животновъдни обекти и да се запознаят с условията, реда и начина, по който всеки стопанин ще може да получи достъп до системата.

Направено беше предложение от Петър Петров - председател на ОСЖ, следващото заседание да се проведе на 20.01.2022г., като мястото и часът ще бъдат уточнени допълнително. Това беше прието от членовете на съвета.

С това дневния ред беше изчерпан и заседанието на Областния съвет по животновъдство в гр. Габрово беше закрито.

**ИВАН НАЗЪРОВ / П /**

*Секретар ОСЖ*

**ПЕТЪР ПЕТРОВ / П /**

*Председател ОСЖ*